**FEJLESZTÉSI ALAPELVEK**

*Javasoljuk, hogy a témacsomagok fejlesztése az alábbi pedagógiai szempontok figyelembe vételével történjen*

**A tananyag a teremtett világot annak teljességében mutassa be, mutasson rá a jelenségek közötti összefüggésekre**

Isten a világot szép rendben alkotta meg, a tananyagfejlesztés során is a legfontosabb szempont, hogy ezt a rendet megláttassuk a diákokkal, a tanítás során a pedagógus rámutasson – akár Biblia igék segítségével –, hogyan gyönyörködhetnek a teremtett világban és annak alkotójában. A tananyagok kidolgozása során törekedjünk a teremtett világot annak komplexitásában, teljességében, gazdagságában és sokszínűségében bemutatni. A tananyag segítse a pedagógust abban, hogy mindezt megtehesse, ajánljon olyan eszközöket, amelyekkel ezt a célt el tudja érni.

A tananyag segítse a diákot abban, hogy egységes egészként, komplex rendszerben szemlélhesse a világot ezzel is hozzájárulva az önálló világkép megalkotásához, egyúttal pedig a gyermek világban elfoglalt saját helyének meghatározásához. Világítsunk rá arra, hogy minden apró részlet az egészbe illeszkedik, és minden részletben a teljesség tükröződik. A tananyag tegye explicitté a kapcsolódásokat, összefüggéseket, meg kell láttatni az összefüggéseket az egyes tantárgyak között.

**A tananyag segítse a diákokat abban, hogy felfedezzék a teremtett világ csodáit**

Nem a diákok teremtik meg az igazságot vagy a dolgok értelmét, csupán felfedezik azt, miközben megismerik a világot a különféle tudományterületek segítségével. Rengeteg jelenség van, ami rácsodálkozásra készteti vagy meghökkenti a diákokat, a pedagógus feladata, hogy a diákokkal együtt csodálkozzon rá Isten teremtett világ sokszínűségére és lehetőségeire. A tananyag keltse fel az érdeklődést a tanulókban a teremtett világ jelenségei iránt; törekedjünk az életszerűségre, gyakorlatiasságra és problémaorientáltság biztosítására a tanulásban. Ahol lehetőséget ad erre a tananyag, ott a tananyag tanulásának folyamata erre a felfedezésre, kutatásra épüljön, mutassa meg a tanulási folyamatban is ezt a felfedezés-jelleget.

**Kapjon kiemelt szerepet a tanulói aktivitás a megismerés folyamatában**

Ha a tanulók megérzik, hogy az iskolai tananyag személyükben érinti őket (azaz releváns számukra), akkor kíváncsivá is válnak, s meg is akarják érteni, a vizsgálódás kérdésekre ösztönzi őket. A jelenségek vizsgálata során a tanítás helyett a tanulást, a tanári magyarázat helyett az önálló kutatómunkát és a diákok által föltett kérdésekre

alapozott pábeszédet helyezzük előtérbe.

Törekedjünk arra, hogy már a kiinduló jelenség is figyelemfelkeltő legyen, és minél több érzékszervet vonjunk be a tanulási folyamatba. Fontos célnak számít, hogy mindenkinek legyen lehetősége részt venni az órai munkában, aktív szereplője legyen a tanulási folyamatnak. Ellenőrzött, hiteles és biztonságos információforrásból történő ismeretszerzés történjen a tanári közlés mellett. Nekünk, keresztyén pedagógusoknak kiemelt feladatunk, hogy szorgalmazzuk, irányítsuk és kontrolláljuk a gyerekek más forrásból történő ismeretszerzésének folyamatát.

**A tananyag ne csak ismeretátadásra fókuszáljon, formálja a tanulók személyiségét is**

Olyan tananyagtartalmakat kell terveznünk, amelyek nemcsak a diákok racionális lényére hatnak, hanem az emocionális, társas, erkölcsi, felelős és kreatív dimenzióban is fejlesztik őket. A pedagógiai eljárásoknak nem lehet más célja, mint hogy a tanulók felfedezhessék erősségeiket, képességeiket, és motiváltak legyenek azok fejlesztésében.

Fontos ugyanakkor felelősségvállalás kialakítása az őt körülvevő világ megőrzéséért érzett felelősségvállalás kialakításával.

**A tananyag helyezze előtérbe a kritikai gondolkodás fejlesztését**

Az aktív tanulás közben lehetőség adódik a tanulók felelősségteljes önálló hipotézis- és véleményalkotására (például a vita, a kísérletezés, a megbeszélés, a szerepjátszás, a felfedezés vagy a kutatómunka segítségével). Az ismeretanyag terebélyesedésének korában még inkább felértékelődik a kritikus gondolkodás szerepe, fejlesztve ezt a képességet nagyobb valószínűséggel válnak felelősen mérlegelni és dönteni képes, önállóan gondolkodó polgárokká. A véleményalkotással kapcsolatban különösen fontos az etikus magatartás kialakításának fontosságát.

**Az alkalmazott módszerek és eszközök kapcsolódjanak a gyermek életkori sajátosságaihoz, a tananyag adjon lehetőséget a differenciálásra**

A tanuló egyéni sajátosságait figyelembe vevő differenciálásra azért van szükség, mert minden gyermek más és más (tipikus, illetve atipikus). A gyermeknek ezért a neki megfelelő nevelésben, oktatásban kell részesülnie, hogy elérhesse személyiség-fejlődése lehetséges maximumát. Differenciálhatunk időtartammal, eszközökkel, technikákkal, tartalommal, követelményekkel, szervezeti keretekkel és munkaformákkal, tanulásszervezési eljárásokkal.

A tantárgyi tartalmak kijelölése és felosztása legyen tekintettel a gyermek alapvető képességeinek fejlődésére (a gyermeki gondolkodás fejlődésének pszichés sajátosságaira).

**A tananyag támogassa a kooperációt, adjon lehetőséget a tanulók közös munkájára, a közös tanulási tevékenységekre**

Óvakodnunk kell az egyéni teljesítmény túlhangsúlyozásától és a közös munka elhanyagolásától, ezért is lehet megfelelő módszer a kooperatív tanulást előtérbe helyező pedagógia. A kooperatív tanulásnál az értelmezésen, sőt tudatosításon kívül, mindenképpen lehetőség nyílik a kommunikációra, az átélésre, a megtapasztalásra. Érvényesül az egyidejű, párhuzamos interakció alapelve, mely mindenkire egyformán kiterjed, és az is igaz, hogy több szálon futó kommunikáció zajlik a tanulók között. Egyenlő arányú részvétel kialakítására törekszik, ahol mindenki egyenrangú félként tevékenykedhet.

A közös munka lehetőséget ad egymás támogatására (felelősség a társért és a csoportért), mivel általában heterogén jellegű a kooperáló csoportok összetétele.

**Az anyanyelvi kompetencia fejlesztése minden tantárgy és minden pedagógus feladata**

A tartalomfejlesztés során kiemelt szerepet kap a tartalomhoz kötött szövegértés-fejlesztés, illetve a kommunikáció sokféle formájának (verbális, nonverbális, testbeszéd, metakommunikáció) megjelenítése.

Felhasznált források:

* *A keresztyén pedagógia esszenciája*. Református Pedagógiai Intézet, 2012.
* Stephen Kaufmann, *Kezdjük az alapoknál. A keresztyén iskolai oktatás legfontosabb építő elemei.* ACSI Keresztyén Alapítvány, 2008.
* *Alapvetés. Háttértanulmányok a református iskolarendszer fejlesztéséhez.* MRE Református Tananyagfejlesztő Csoport, 2017.
* Dr. Pálhegyi Ferenc, *Útjelző táblák.* Református Pedagógiai Intézet, 2001.
* Sternberg, Robert J.: Why schools should teach for wisdom: the balance theory of wisdom in educational settings. Educational Psychologist. Academic Journal. Fall 2001, Vol. 36 Issue 4, 237